Handout Number : 105

**US Under Secretary Uzra Zeya vouched for stronger ties**

Dhaka, 13 July 2023:

The US Under Secretary of State for Civilian Security, Democracy, and Human Rights Uzra Zeya met Foreign Secretary Ambassador Masud Bin Momen today at a luncheon meeting at the State Guest House Padma where she reaffirmed the US commitment to strengthen the bilateral relations. Zeya is leading a 6-member US Delegation who is visiting Bangladesh from 11-14 July 2023.

They discussed the protracted Rohingya crisis including achieving the ultimate goal of repatriation, challenges to humanitarian responses and accountability measures. Zeya appreciated Bangladesh for generously hosting over a million Rohingya and acknowledged Prime Minister Sheikh Hasina’s leadership in this regard.

They further discussed among others issues related to labour reforms, civil rights, upcoming national election and trafficking in persons. Highlighting the achievement in labour reforms the Foreign Secretary hoped that this will further boost bilateral trade and the US investment in Bangladesh. He reiterated Bangladesh’s request to repatriate Rashed Chowdhury, the self-confessed and convicted killer of Bangabandhu. He also restated Bangladesh’s request to review the sanction on RAB. Zeya appreciated the Prime Minister’s unequivocal commitment to hold a free, fair and violence-free national election.

Md Mustafizur Rahman, Senior Secretary, Public Security Division, Md. Ehsan-E-Elahi , Secretary, Ministry of Labour and Employment, Md. Golam Sarwar, Secretary, Law and Justice Division, Md. Kamrul Hasan, Secretary, Ministry of Disaster Management and Relief and other senior government officials were present in the meeting. Zeya was accompanied by Assistant Secretary for South and Central Asia Bureau Donald Lu, USAID Deputy Assistant Administrator Anjali Kaur, U.S. Ambassador to Bangladesh Peter Haas, National Security Council Director for South Asia Regional Affairs Brian Luti and other US officials.

Under Secretary Uzra Zeya called-on the Prime Minister Sheikh Hasina in the morning and later met Law Minister Anisul Huq and Home Minister Asaduzzaman Khan in their offices. The US delegation also visited Rohingya camps in Cox’s Bazar.

#

Mohsin/Pasha/Mosharaf/Salim/2023/21.20 Hrs.

তথ্যবিবরণী                                                                                 নম্বর : ১০৪

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৯ আষাঢ় (১৩ জুলাই):

স্বাস্থ্য অধিদপ্তরের তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ৬৩ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৩ দশমিক ৭২ শতাংশ। এ সময় ১ হাজার ৬৯২ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৬৩ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১০ হাজার ২৮৩ জন।

#

সুলতানা/পাশা/মোশারফ/রফিকুল/আব্বাস/২০২৩/১৯০৩ ঘণ্টা

তথ্যবিবরণী নম্বর : ১০৩

**বান্দরবানে মাদ্রাসার এতিম শিক্ষার্থী ও শিক্ষকদের ভালোমানের খাবার খাওয়ালেন পার্বত্য মন্ত্রী**

বান্দরবান, ২৯ আষাঢ় (১৩ জুলাই):

পার্বত্য মন্ত্রী বীর বাহাদুর উশৈসিং বলেছেন, জাতির পিতা বঙ্গবন্ধু শেখ মুজিবুর রহমান এতিম অসহায় ক্ষুধার্তদের নিজে পাশে বসিয়ে খাওয়াতেন। আমরা জাতির পিতার এ ধরনের মহতী কাজকে অনুসরণ করতে চাই। তিনি বলেন, প্রধানমন্ত্রী শেখ হাসিনা এদেশের মানুষের আহার নিশ্চিত করতেই অবিরাম পরিশ্রম করে যাচ্ছেন। ক্ষুধা ও দারিদ্র্যমুক্ত সুখী সমৃদ্ধিশালী স্মার্ট বাংলাদেশ বিনির্মাণে সমাজের সকল শ্রেণির মানুষকে ঐক্যবদ্ধভাবে কাজ করার আহ্বান জানান মন্ত্রী।

আজ বান্দরবান পার্বত্য জেলা সদরে হিলভিউ কনভেনশন সেন্টারে আয়োজিত প্রীতিভোজ অনুষ্ঠানে প্রধান অতিথির বক্তব্যে মন্ত্রী এমন মন্তব্য করেন।

স্থানীয় মাদ্রাসার এতিম শিক্ষার্থী ও শিক্ষকদের মাঝে নিজ হাতে ভালো মানের খাবার পরিবেশন করেন পার্বত্য মন্ত্রী। এ সময় তিনি তাদের খোঁজখবর নেন এবং কুশল বিনিময় করেন। ঈদুল আজহা উপলক্ষ্যে এতিম ও মাদ্রাসার শিক্ষার্থীদের সম্মানে বান্দরবান পার্বত্য জেলার ঈদ জামাত ব্যবস্থাপনা কমিটি এ ধরনের প্রীতিভোজের আয়োজন করে।

এ সময় অন্যান্যের মধ্যে উপস্থিত ছিলেন বান্দরবান রিজিয়ন কমান্ডার ব্রিগেডিয়ার জেনারেল গোলাম মহিউদ্দিন আহমেদ, জেলা প্রশাসক ইয়াছমিন পারভিন তিবরীজি, পুলিশ সুপার তারিকুল ইসলাম পিপিএম, জেলা প্রশাসক সার্বিক মোঃ ফজলুর রহমান, অতিরিক্ত জেলা প্রশাসক মোঃ সাইফুল ইসলাম, অতিরিক্ত জেলা প্রশাসক সুরাইয়া আক্তার সুইটি, এলজিডি নির্বাহি প্রকৌশলী জিয়াউল ইসলাম মজুমদার, সড়ক বিভাগ বান্দরবান (সওজ) এর নির্বাহী প্রকৌশলী মোহাম্মদ মোসলেহ্ উদ্দীন চৌধুরী, উপজেলা নির্বাহী কর্মকর্তা উম্মে হাবিবা মিরা, উপজেলা নির্বাহী কর্মকর্তা (ভূমি) নার্গিস সুলতানা, বান্দরবান সদর উপজেলা চেয়ারম্যান একেএম জাহাঙ্গীর, পৌরসভার ভারপ্রাপ্ত মেয়র সৌরভ দাশ শেখর, জেলা আওয়ামী লীগের সিনিয়র সহ-সভাপতি আব্দুর রহিম চৌধুরী।

#

রেজুয়ান/পাশা/মোশারফ/রফিকুল/সেলিম/২০২৩/১৯৩০ ঘণ্টা

তথ্যবিবরণী নম্বর : ১০২

**পরিবেশের মান উন্নয়নে অধিক পরিমাণে বৃক্ষ রোপণ করতে হবে**

 **--- পরিবেশ ও বন মন্ত্রী**

ঢাকা, ২৯ আষাঢ় (১৩ জুলাই):

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, দেশের পরিবেশ-প্রতিবেশের সুরক্ষা ও জনগণের আর্থসামাজিক উন্নয়নে ব্যাপকভাবে বৃক্ষ রোপণ করতে হবে। মানুষের বাসযোগ্য পরিবেশ গড়ে তুলতে বৃক্ষ রোপণ অভিযান ও বৃক্ষমেলার প্রয়োজনীয়তা অপরিসীম।

 আজ সিলেট সরকারি আলিয়া মাদ্রাসা মাঠে বন বিভাগের আয়োজনে সিলেটে ‘বৃক্ষ রোপণ অভিযান ও বিভাগীয় বৃক্ষমেলা ২০২৩’উদ্বোধন অনুষ্ঠানে প্রধান অতিথির বক্তৃতায় পরিবেশ মন্ত্রী একথা বলেন।

 বনমন্ত্রী বলেন, প্রধানমন্ত্রী শেখ হাসিনার নির্দেশনা মোতাবেক পরিবেশ, বন ও জলবায়ু মন্ত্রণালয় ২০২২-২৩ অর্থবছরে ৭ কোটি ৫০ লাখ বৃক্ষ রোপণ করেছে। তিনি বলেন, পরিবেশের ভারসাম্য রক্ষা করতে পাহাড় ও টিলা কাটা বন্ধ করতে হবে। তিনি এ সময় ছাদ কৃষি ও সামাজিক বনায়নয়ের মাধ্যমে দেশের মোট বনায়নের পরিমাণ বৃদ্ধি করতে সবাইকে এগিয়ে আসার আহ্বান জানান।

 সিলেট জেলার জেলা প্রশাসক মোঃ মজিবর রহমানের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন ভারপ্রাপ্ত বিভাগীয় কমিশনার জাকারিয়া, অতিরিক্ত ডিআইজি এম এ জলিল, অতিরিক্ত পুলিশ কমিশনার মু. মাসুদ রানা এবং মহানগর আওয়ামী লীগের সাধারণ সম্পাদক অধ্যাপক জাকির হোসেন প্রমুখ।

 আলোচনা সভা শেষে বনমন্ত্রী বিভাগীয় পর্যায়ের উপকার ভোগীদের মাঝে চেক ও শিক্ষার্থীদের মাঝে গাছের চারা বিতরণ করেন এবং মেলার বিভিন্ন স্টল পরিদর্শন করেন।

#

দীপংকর/পাশা/রফিকুল/জয়নুল/২০২৩/১৮৩০ঘণ্টা

তথ্যবিবরণী নম্বর : ১০১

**প্রধানমন্ত্রী শেখ হাসিনার অধীনেই সুষ্ঠু ও নিরপেক্ষ নির্বাচন হবে**

 **-কৃষিমন্ত্রী**

চাঁপাইনবাবগঞ্জ, ২৯ আষাঢ় (১৩ জুলাই):

প্রধানমন্ত্রী শেখ হাসিনার অধীনেই আগামী নির্বাচন সুষ্ঠু ও নিরপেক্ষ হবে বলে মন্তব্য করেছেন কৃষিমন্ত্রী ও আওয়ামী লীগের প্রেসিডিয়াম সদস্য ড. মো. আব্দুর রাজ্জাক। তিনি বলেন, প্রধানমন্ত্রী শেখ হাসিনাই ক্ষমতায় থাকবেন এবং তাঁর অধীনেই আগামী নির্বাচন সুষ্ঠু, সুন্দর ও গ্রহণযোগ্য হবে।

আজ চাঁপাইনবাবগঞ্জের নাচোল উপজেলার কেন্দুয়ায় আধুনিক পদ্ধতিতে আম চাষের বাগান পরিদর্শন ও কৃষকদের সাথে মতবিনিময় অনুষ্ঠানে মন্ত্রী এসব কথা বলেন।

মন্ত্রী বলেন, আন্দোলন করে, সন্ত্রাস করে বিএনপি নির্বাচনকে ব্যাহত করতে চায়, বানচাল করতে চায়। বিএনপি ২০১৪ ও ২০১৮ সালের নির্বাচনকেও বানচালের চেষ্টা করেছিল। বিএনপি ২০১৩-১৪ সালে ৩০০ এর বেশি মানুষকে পুড়িয়ে হত্যা করেছিল। পাকিস্তানি বাহিনীর নির্যাতনের চেয়েও বেশি বর্বরোচিত, পৈশাচিক ও নিষ্ঠুর ছিল এসব নির্যাতন। নির্দলীয় সরকারের দাবিতে এবারও বিএনপি সেরকম ক্ষেত্র তৈরি করতে চাচ্ছে। তিনি বলেন, বিএনপি বিগত ১৫ বছর ধরেই আন্দোলন করছে। কিন্তু জনগণ সাথে নেই বলে তারা সফল হয় নি। উন্নয়নের কারণে জনগণ শেখ হাসিনার সাথে আছে, আগামী নির্বাচনে জনগণ আবার শেখ হাসিনাকে ক্ষমতায় আনবে।

মন্ত্রী বলেন, অচিরেই আম বৈদেশিক মুদ্রা অর্জনের অন্যতম বড় উৎস হবে। দেশে উন্নত পদ্ধতিতে ও উত্তম কৃষি চর্চা মেনে নিরাপদ আম উৎপাদিত হচ্ছে। আমের রপ্তানি এ বছরেই অনেক বেড়েছে। আমাদের রপ্তানি আয় শুধু গার্মেন্টস নির্ভর না থেকে বহুমুখী করতে আমরা চেষ্টা করছি। আম, শাকসবজিসহ বিভিন্ন কৃষিপণ্য রপ্তানি করে বিপুল পরিমাণ বৈদেশিক মুদ্রা আমরা আয় করব। তিনি বলেন, টাটকা আমের পাশাপাশি আম প্রক্রিয়াজাত করে আমের জেলি, পাল্পসহ আম দিয়ে তৈরি বিভিন্ন খাদ্যও রপ্তানি করা হবে। এতেও বৈদেশিক মুদ্রা আয় করা যাবে। আমের জন্য সংরক্ষণাগার নির্মাণ এবং আম চাষিদের জন্য সহজ শর্তে কম সুদে ঋণের ব্যবস্থা করা হবেও বলে জানান মন্ত্রী।

এ সময় কৃষিসচিব ওয়াহিদা আক্তার, বিএআরসির নির্বাহী চেয়ারম্যান শেখ মো. বখতিয়ার, কৃষি সম্প্রসারণ অধিদপ্তরের মহাপরিচালক বাদল চন্দ্র বিশ্বাস, কৃষি গবেষণা ইনস্টিটিউটের মহাপরিচালক দেবাশীষ সরকার, ধান গবেষণা ইনস্টিটিউটের মহাপরিচালক শাহজাহান কবীর, স্থানীয় সংসদ সদস্য মো. আব্দুল ওয়াদুদ, সংসদ সদস্য সামিল উদ্দিন আহমেদ শিমুল, জেলা প্রশাসক একেএম গালিভ খান, স্থানীয় আওয়ামী লীগের নেতৃবৃন্দ ও কৃষি বিভাগের কর্মকর্তারা উপস্থিত ছিলেন।

পরে দুপুরে কৃষিমন্ত্রী শিবগঞ্জ উপজেলার কানসাটে আমের কোল্ডস্টোরেজ ও ছত্রজিতপুরে পলিনেট হাউজে বিভিন্ন ফসলের চাষ পরিদর্শন করেন। এসময় তিনি বলেন, আধুনিক প্রযুক্তির পলিনেট হাউজে সারা বছর বিভিন্ন ফসলের চাষ করা হচ্ছে। এই পলিনেট প্রযুক্তি আগামীতে সারা দেশে গ্রামে গ্রামে ছড়িয়ে দেয়া হবে।

একইদিন বিকালে তিনি চাঁপাইনবাবগঞ্জ শহরে আঞ্চলিক উদ্যানতত্ত্ব গবেষণা কেন্দ্রে আম উৎপাদন, বিপণন ও সংরক্ষণ বিষয়ক কর্মশালায় প্রধান অতিথি হিসাবে যোগ দেন।

#

কামরুল/পাশা/রফিকুল/শামীম/২০২৩/১৭৫০ঘণ্টা

তথ্যবিবরণী নম্বর : ১০০

**বিএনপির সংসদ বিলুপ্তির দাবি সাংবিধানিক সংকট সৃষ্টির দুরভিসন্ধি**

 **-- তথ্য ও সম্প্রচার মন্ত্রী**

ঢাকা, ২৯ আষাঢ় (১৩ জুলাই):

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘বিএনপির সংসদ বিলুপ্তির দাবি অত্যন্ত দুরভিসন্ধিমূলক। দেশে একটি সাংবিধানিক সংকট সৃষ্টিই তাদের উদ্দেশ্য।’

আজ সচিবালয়ে তথ্য অধিদফতর সম্মেলন কক্ষে ‘গন্তব্য স্মার্ট বাংলাদেশ’ গ্রন্থের মোড়ক উন্মোচন অনুষ্ঠান শেষে সাংবাদিকদের প্রশ্নের জবাবে মন্ত্রী এ কথা বলেন।

প্রধান তথ্য অফিসার মোঃ শাহেনুর মিয়া, সিনিয়র উপ-প্রধান তথ্য অফিসার মোঃ আবদুল জলিল প্রমুখ মোড়ক উন্মোচনে অংশ নেন। আধুনিক সমৃদ্ধ ডিজিটাল স্মার্ট বাংলাদেশ নিয়ে ৪৮টি ফিচারের এই সংকলন গ্রন্থ প্রকাশের জন্য তথ্য অধিদফতরকে ধন্যবাদ জানান মন্ত্রী।

সম্প্রচার মন্ত্রী বলেন, ‘বুধবার বিএনপির কর্মসূচি থেকে দেওয়া সরকারের পদত্যাগের দাবি পুরনো কথাই নতুন করে বলা। তবে সেখানে একটি বিষয় অত্যন্ত দুরভিসন্ধিমূলক, সেটি হচ্ছে তারা যে দাবি দিয়েছে সেখানে তারা বলেছে- সংসদ বিলুপ্ত করতে হবে।’ আমাদের সংবিধান অনুযায়ী জাতীয় সংসদ পরবর্তী সংসদ নির্বাচিত না হওয়া পর্যন্ত বহাল থাকে উল্লেখ করে তিনি বলেন, ‘সংসদ বিলুপ্ত করার দাবি দেওয়া একটি দুরভিসন্ধি। এতে প্রমাণ হয়, তারা আসলেই দেশে একটি সাংবিধানিক সংকট তৈরি করতে চায় এবং সেটি করে তারা অসাংবিধানিক কোনো কিছুকে জায়গা করে নিতে চায়। সে লক্ষ্যেই তারা সংসদ বিলুপ্ত করার দাবি দিয়েছে।’ এটি গণতন্ত্রের জন্য হুমকি স্বরূপ এবং গণতন্ত্রকে বাধাগ্রস্ত করার হীন উদ্দেশ্যেই বিএনপি এই দাবি দিয়েছে, বলেন হাছান মাহ্‌মুদ।

বিএনপি ঘোষিত একদফা দাবিতে আগামী ১৮-১৯ জুলাই পদযাত্রা কর্মসূচি নিয়ে প্রশ্নের জবাবে তথ্যমন্ত্রী বলেন, ‘একদফা তারা মাঝে মধ্যেই ঘোষণা করে। গত বছর একবার একদফা ঘোষণা দিয়ে বলেছিলো বেগম জিয়া সুস্থ হয়ে এসে সভায় যোগ দেবেন। তারেক জিয়া কিভাবে উড়ে আসবেন সে ব্যাখ্যা তারা দেয়নি, কিন্তু বলেছে তিনিও উড়ে এসে যোগ দেবেন। তারা এ রকম অনেক কিছু বলেছিলো। কিন্তু সে আন্দোলন গরুর হাটে মারা গেছে।’

‘এর আগেও বিএনপি নানা ধরনের ঘোষণা দিয়েছিলো কিন্তু কোনোটিই হালে পানি পায়নি’ উল্লেখ করে, আওয়ামী লীগের যুগ্ম সাধারণ সম্পাদক হাছান বলেন, ‘যেমন ২০১৮ সালে ঘোষণা দিয়েছিলো বেগম জিয়ার যখন শাস্তি নিশ্চিত হবে তখন আন্দোলন করবে। কিন্তু তারা তা পারেনি। আবার বেগম জিয়াকে মাঝে মধ্যে খুব অসুস্থ বানিয়ে জীবন সংকটাপন্ন বলে মানুষের সহানুভুতি আদায়ের চেষ্টাও হালে পানি পায়নি।’

সাংবাদিকরা নির্বাচনের আগে ইউরোপীয় ইউনিয়ন (ইইউ) এবং মার্কিন প্রতিনিধিদের আগমন নিয়ে প্রশ্ন করলে তথ্যমন্ত্রী বলেন, ইইউ প্রতিনিধিদল এসেছে নির্বাচন কমিশনের আমন্ত্রণে, স্বপ্রণোদিত হয়ে নয়। তারা পর্যবেক্ষক পাঠানোর প্রস্তুতি হিসেবে এ সফরে এসেছে সুতরাং সেটি নির্বাচন অনুষ্ঠানের জন্য সহায়ক। আর মার্কিন প্রতিনিধিদলের আগমনকে বহুমাত্রিক সহযোগিতা বিষয়ক। তারা আমাদের উন্নয়ন সহযোগী, বাণিজ্যে অংশীদার।

মন্ত্রী বলেন, ‘আপনারা দেখেছেন, মার্কিন আন্ডার সেক্রেটারি কক্সবাজারের রোহিঙ্গা ক্যাম্প পরিদর্শনে গেছেন। রোহিঙ্গা সমস্যা একটি মানবিক সমস্যা, প্রধানমন্ত্রীর নেতৃত্বে বাংলাদেশ রোহিঙ্গাদের আশ্রয় দিয়েছে। অর্থাৎ মার্কিন প্রতিনিধিদলের সফর আমাদের সম্পর্ককে দৃঢ় করার ক্ষেত্রে সহায়ক।’

#

আকরাম/পাশা/রফিকুল/সেলিম/২০২৩/১৭৪০ ঘণ্টা

তথ্যবিবরণী নম্বর : ৯৯

**রাষ্ট্রপতির সাথে বাংলাদেশে নিযুক্ত সংযুক্ত আরব আমিরাতের রাষ্ট্রদূতের সাক্ষাৎ**

ঢাকা, ২৯ আষাঢ় (১৩ জুলাই):

রাষ্ট্রপতি মোঃ সাহাবুদ্দিনের সাথে আজ দুপুরে বঙ্গভবনে সাক্ষাৎ করেছেন বাংলাদেশে নিযুক্ত সংযুক্ত আরব আমিরাতের রাষ্ট্রদূত আবদুল্লাহ আলী আল হামুদি।

সাক্ষাৎকালে রাষ্ট্রদূত সংযুক্ত আরব আমিরাতে আগামী ডিসেম্বরে অনুষ্ঠিতব্য ‘কপ-২৮’ এবং সংযুক্ত আরব আমিরাতের ৫২তম জাতীয় দিবস উপলক্ষ্যে আয়োজিত অনুষ্ঠানে অংশগ্রহণের জন্য সে দেশের রাষ্ট্রপতির আমন্ত্রণপত্র হস্তান্তর করেন।

আমন্ত্রণ পত্রে সংযুক্ত আরব আমিরাতের প্রেসিডেন্ট মোহাম্মদ বিন জায়েদ আল নাহিয়ান বলেন, সংযুক্ত আরব আমিরাত ৩০ নভেম্বর থেকে ১২ ডিসেম্বর ২০২৩ পর্যন্ত দুবাই এক্সপো সিটিতে অনুষ্ঠিত হতে যাওয়া কপ ২৮তম অধিবেশনে (COP28) জলবায়ু পরিবর্তন সম্পর্কিত জাতিসংঘ ফ্রেমওয়ার্ক কনভেনশনের পক্ষগুলোর সম্মেলনের স্বাগতিক দেশ এবং সভাপতিত্ব করার জন্য প্রস্তুতি নিচ্ছে।

‘সুতরাং, মহামহিমকে “গ্লোবাল ক্লাইমেট অ্যাকশন সামিট”-এ অংশগ্রহণের জন্য আমন্ত্রণ জানাতে পেরে আমি অত্যন্ত আনন্দিত, যেটি জলবায়ু সম্মেলনের আনুষ্ঠানিক উদ্বোধনের প্রতিনিধিত্ব করবে এবং ১-২ ডিসেম্বর ২০২৩-এ অনুষ্ঠিত হবে। সংযুক্ত আরব আমিরাতের ৫২ তম জাতীয় দিবসও একই সাথে উদযাপন করা হবে।’ - আমন্ত্রণপত্রে উল্লেখ করেন সংযুক্ত আরব আমিরাতের প্রেসিডেন্ট।

অনুষ্ঠানে আমন্ত্রণ জানানোর জন্য সংযুক্ত আরব আমিরাতের প্রেসিডেন্ট মোহাম্মদ বিন জায়েদ আল নাহিয়ানকে আন্তরিক ধন্যবাদ জানান রাষ্ট্রপতি মোঃ সাহাবুদ্দিন। বৈঠকে রাষ্ট্রপতি বলেন, বাংলাদেশ এবং সংযুক্ত আরব আমিরাতের মধ্যে সম্পর্ক অত্যন্ত চমৎকার। তিনি বলেন, ১৯৭৪ সালে জাতির পিতা বঙ্গবন্ধু শেখ মুজিবুর রহমানের সংযুক্ত আরব আমিরাত সফরের মাধ্যমে যে দ্বিপাক্ষিক ও কূটনৈতিক সম্পর্ক স্থাপিত হয়েছে তা বাণিজ্য বিনিয়োগসহ বিভিন্ন ক্ষেত্রে আজ বিস্তৃত।

রাষ্ট্রপতি বলেন, জ্বালানিসহ বিভিন্ন ক্ষেত্রে দু’দেশের বাণিজ্য-বিনিয়োগ সম্প্রসারণ সম্ভাবনা খুবই উজ্জ্বল। দু'দেশের মধ্যে সরকারি ও বেসরকারি পর্যায়ে পারস্পরিক সফর বিনিময়ের মাধ্যমে চলমান সম্পর্ক নতুন উচ্চতায় পৌঁছাবে বলে তিনি আশা প্রকাশ করেন।

রাষ্ট্রদূত বলেন, বাংলাদেশ ও সংযুক্ত আরব আমিরাতের কূটনৈতিক সম্পর্কের ৫০ বছর একটি যুগান্তকারী ঘটনা। বাংলাদেশ গত এক দশকের অধিককাল যে অভূতপূর্ব অগ্রগতি সাধন করেছে তা অনুকরণীয় দৃষ্টান্ত হিসেবে উল্লেখ করেন তিনি। রাষ্ট্রদূত বলেন, বাংলাদেশের উন্নয়নে সংযুক্ত আরব আমিরাত সব সময় পাশে থাকবে।

এ সময় সংশ্লিষ্ট সচিবগণ উপস্থিত ছিলেন।

#

রাহাত/পাশা/মোশারফ/রফিকুল/সেলিম/২০২৩/১৬৫০ ঘণ্টা

তথ্যবিবরণী নম্বর : ৯৮

**রাষ্ট্রপতির সাথে ডেনমার্কের রাষ্ট্রদূতের বিদায়ি সাক্ষাৎ**

 ঢাকা, ২৯ আষাঢ় (১৩ জুলাই):

রাষ্ট্রপতি মোঃ সাহাবুদ্দিনের সাথে বিদায়ি সাক্ষাৎ করেছেন বাংলাদেশে নিযুক্ত ডেনমার্কের রাষ্ট্রদূত উইনি এসট্রাপ পিটারসেন।

সাক্ষাৎকালে রাষ্ট্রপতি বলেন, জলবায়ু পরিবর্তনের কারণে ক্ষতিগ্রস্ত দেশগুলোর মধ্যে বাংলাদেশ অন্যতম এ সময় জলবায়ু পরিবর্তনের বিরূপ প্রভাব মোকাবিলায় একযোগে কাজ করার কথা তিনি বলেন। গত বছর বাংলাদেশ ও ডেনমার্কের মধ্যে সাসটেইনেবল এন্ড গ্রিন ফ্রেমওয়ার্ক এনগেজমেন্ট স্বাক্ষরিত হওয়ায় রাষ্ট্রপতি সন্তোষ প্রকাশ করে বলেন, এর ফলে জলবায়ু পরিবর্তনজনিত ক্ষয়-ক্ষতি কমিয়ে আনতে সক্ষম হবে বাংলাদেশ।

আগামী জাতীয় সংসদ নির্বাচন প্রসঙ্গে রাষ্ট্রপতি বলেন, একটি সুষ্ঠু ও নিরপেক্ষ নির্বাচন অনুষ্ঠানে বদ্ধপরিকর বাংলাদেশ। এ লক্ষ্যে নির্বাচন কমিশনকে সম্ভাব্য সব ধরনের সহযোগিতা দেওয়া হবে, বলেন রাষ্ট্রপতি। রোহিঙ্গা ইস্যুতে সহযোগিতা প্রদানের জন্য ডেনমার্ককে ধন্যবাদ জানিয়ে রাষ্ট্রপতি আশা করেন, রোহিঙ্গাদের স্বদেশ প্রত্যাবাসনে ডেনমার্কসহ আন্তর্জাতিক সংস্থাগুলো মিয়ানমারের ওপর চাপ অব্যাহত রাখবে।

বিদায়ি রাষ্ট্রদূত বাংলাদেশে দায়িত্ব পালনে সার্বিক সহযোগিতা প্রদানের জন্য রাষ্ট্রপতির প্রতি কৃতজ্ঞতা জানিয়ে বলেন, বাংলাদেশের আর্থসামাজিক উন্নয়নে ডেনমার্কের সহযোগিতা আগামীতেও অব্যাহত থাকবে। এ সময় সফলভাবে দায়িত্ব পালনের জন্য রাষ্ট্রপতি ডেনমার্কের বিদায়ি রাষ্ট্রদূতকে ধন্যবাদ জানান।

রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এস এম সালাহউদ্দিন ইসলাম এবং সচিব মোঃ ওয়াহিদুল ইসলাম খান এ সময় উপস্থিত ছিলেন।

#

রাহাত/মেহেদী/পরীক্ষিৎ/রবি/কলি/মাসুম/২০২৩/১৫৩০ ঘণ্টা

তথ্যবিবরণী নম্বর : ৯৭

**দেশে খাদ্যের অভাব হবে না-দুর্ভিক্ষও হবে না**

 **--খাদ্যমন্ত্রী**

ঢাকা, ২৯ আষাঢ় (১৩ জুলাই):

খাদ্যমন্ত্রী সাধন চন্দ্র মজুমদার বলেছেন, শেখ হাসিনা বেঁচে থাকতে বাংলাদেশে খাদ্যের অভাব হবেনা। তিনি কৃষকবান্ধব প্রধানমন্ত্রী। তিনি সবার আগে কৃষকের কথা ভাবেন। বাংলাদেশকে কিভাবে স্মার্ট দেশে পরিণত করতে হবে তা নিয়ে তাঁর পরিকল্পনা বাস্তববায়ন হচ্ছে।

মন্ত্রী আজ পোরশার সরাইগাছি হাইস্কুল মাঠে পোরশা উপজেলার মহিলা আওয়ামী লীগের ত্রিবার্ষিক সম্মেলনে প্রধান অতিথির বক্তৃতায় এসব কথা বলেন।

মন্ত্রী বলেন, এমন কোনো ব্যক্তি নেই যে প্রধানমন্ত্রীর সাহায্য-সহযোগিতা পায়নি। শিক্ষার্থীদের বিনামূল্যে বই দেয়, উপবৃত্তি দেয়, বয়স্কভাতা, বিধবাভাতা, স্বামী পরিত্যক্তা ভাতা, ল্যাকটেটিংভাতা দেয় সরকার। সরকারি ভাতা দেওয়ার ক্ষেত্রে কে বিএনপি আর কে জাতীয় পার্টি করে তা বিবেচনায় নেয়া হয় না। সবাই শেখ হাসিনার উপকারভোগী। তিনি এ সময় প্রধানমন্ত্রীর উন্নয়ন বার্তা ঘরে ঘরে পৌঁছাতে মহিলা আওয়ামী লীগের নেতাকর্মীদের প্রতি আহ্বান জানান।

সাধন চন্দ্র মজুমদার বলেন, উন্নয়নের ধারাবাহিকতা রাখতে হলে শেখ হাসিনাকে আবারো ক্ষমতায় রাখতে হবে। শেখ হাসিনা থাকলে সব খানে উন্নয়ন হয়। নওগাঁ-১ আসনে ১০ কিলোমিটার রাস্তা পাকা ছিল না। এই সরকারের আমলে এই আসনে ৪০০ কিলোমিটার পাকা রাস্তা হয়েছে। সরকার পদ্মাসেতু এবং মেট্রোরেলের মতো মেগা প্রজেক্ট বাস্তবায়ন করছে। বঙ্গবন্ধুর সোনার বাংলা গড়তে সবাইকে ঐক্যবদ্ধ হতে হবে।

মন্ত্রী আরো বলেন, প্রধানমন্ত্রী শেখ হাসিনার সুচিন্তিত পরিকল্পনায় এক ফসলি জমি দুই ফসলি-তিন ফসলি জমিতে পরিণত করেছে কৃষক। কৃষি যান্ত্রিকীকরণের ফলে কৃষকের চাষাবাদের কাজ সহজ হয়েছে, ফসলের উৎপাদনও বহুগুণে বেড়েছে। এক ইঞ্চি জমিও অনাবাদি রাখা যাবে না প্রধানমন্ত্রীর এ ঘোষণাকে কৃষক বাস্তবায়ন করে যাচ্ছে।

 পোরশা উপজেলা আওয়ামী মহিলা লীগের সভাপতি নাছিমা বেগমের সভাপতিত্বে অন্যান্যের মধ্যে কেন্দ্রীয় ও জেলা আওয়ামী লীগের নেতৃবৃন্দ বক্তব্য রাখেন।

#

কামাল/মেহেদী/পরীক্ষিৎ/রবি/কামাল/২০২৩/১৫৪০ ঘণ্টা